钦定古今图书集成/明伦汇编/氏族典/第112卷 > 崔湜
## 钦定古今图书集成/明伦汇编/氏族典/第112卷 > 崔湜

按《唐书崔仁师传》：“仁师子挹，挹子湜，字澄澜，少以文
词称。第进士，擢累左补阙，稍迁考功员外郎。时桓彦
范等当国，畏武三思惎构引湜使，阴约其奸。湜反以
彦范等计告三思，骤迁中书舍人。彦范等被徙，又说
三思速杀之。湜附托昭容上官氏，数与宣淫于外。景
龙二年，迁兵部侍郎，而挹为礼部侍郎。武德以来，父”
子同为侍郎，惟挹湜云。俄拜中书侍郎，检校吏部侍
郎、同中书门下平章事，与郑愔同典选，纳赂遗，铨品
无序，为御史李尚隐劾奏，贬江州司马。上官与安乐
公主从中申护之，改襄州刺史。未几，入为尚书左丞。
韦氏称制，复以吏部侍郎同中书门下三品。睿宗立，
出为华州刺史，俄除太子詹事。初，湜建言“山南可引
丹水通漕”，中宗以湜充使，开大昌关，役徒数万，死者
十五，禁旧道不得行，而新道为夏潦奔豗数摧压不
通。至是，论功加银青光禄大夫。景云中，太平公主引
为同中书门下三品，进拜中书令。帝将诛萧至忠等，
召湜示腹心，湜对问失旨。至忠等诛，湜徙岭外。宫人
元称尝与湜谋，进鸩于帝，追及荆州，赐死，年四十三。